b"\n_START_ARTICLE_\nFM via VHF b\xc3\xa5nd II\n_START_PARAGRAPH_\nI det meste af verden er FM-b\xc3\xa5nd, VHF b\xc3\xa5nd II eller FM-radio, elektromagnetiske b\xc3\xb8lger i frekvensb\xc3\xa5ndet 87,5 MHz til 108 MHz. Tidligere d\xc3\xa6kkede det europ\xc3\xa6iske FM-b\xc3\xa5nd 87,5 MHz til 104 MHz - eller 87,5 MHz til 100 MHz, som det kan ses p\xc3\xa5 \xc3\xa6ldre radiomodtagere._NEWLINE_Det kaldes FM-b\xc3\xa5ndet fordi hensigten er, at man kun sender radiofoni via FM (Frekvensmodulation). Radiofoni via FM har den fordel at have mindre st\xc3\xb8j og forvr\xc3\xa6ngning. Ulempen ved FM er, at modulationsformen kr\xc3\xa6ver en st\xc3\xb8rre b\xc3\xa5ndbredde til en radiokanal, men det er der plads til i FM-b\xc3\xa5ndet.\n_START_SECTION_\nAfvikling af FM-radio\n_START_PARAGRAPH_\nFra 1. december 2014 overg\xc3\xa5r DR fra at sende DAB til at sende DAB+ (forel\xc3\xb8bigt stadig ved siden af FM)._NEWLINE_I Danmark er det planen at udsendelse p\xc3\xa5 FM-b\xc3\xa5ndet skal oph\xc3\xb8re p\xc3\xa5 et tidspunkt. Oprindeligt var aftalen at FM-sending kunne oph\xc3\xb8re ved udgangen af 2019, hvis der var mindre end 50% radiolytning p\xc3\xa5 FM-b\xc3\xa5ndet medio 2018. I 2015 blev aftalen \xc3\xa6ndret til at FM-sending tidligst kunne oph\xc3\xb8re 2 \xc3\xa5r efter der var mindre end 50% radiolytning p\xc3\xa5 FM-b\xc3\xa5ndet, ogs\xc3\xa5 selv om det f\xc3\xb8rst sker efter 2019. N\xc3\xa5r 50%-kravet er opfyldt tr\xc3\xa6ffes beslutning om hvorn\xc3\xa5r nedlukningen af FM-nettet skal effektueres._NEWLINE_Nogen vil mene at udsendelsen af analog lyd via FM er meget ineffektiv i forhold til moderne digitale technologier med tabsgivende kompression, s\xc3\xa5 som DAB+. P\xc3\xa5 den anden side er DAB(+) d\xc3\xa5rligere kvalitetsm\xc3\xa6ssigt end FM-radio og if\xc3\xb8lge Tor Arnbj\xc3\xb8rn fra Danmarks Radio skal man ikke forvente DAB i k\xc3\xa6ldre uden vinduer i Danmark. Se Udvikling af DAB og DAB+ udbredelse og Kritik af DAB._NEWLINE_Kabel-tv-udbydere som Stofa og Waoo udbyder FM-signalering via kabel-tv-nettet, s\xc3\xa5ledes man via en coax-forbindelse kan tilslutte radio-modtagere med en s\xc3\xa5dan indgang i sit hjem. YouSee er stoppet med at udsende FM-signal, og Stofa stopper ogs\xc3\xa5 i n\xc3\xa6rmeste fremtid med at sende FM-signal via kabel-tv-nettet. Waoo forts\xc3\xa6tter.\n_START_SECTION_\nHistorisk\n_START_PARAGRAPH_\nW1XOJ var den f\xc3\xb8rste eksperimentielle FM-radiostation, som fik tilladelse af FCC (Federal communications commission) i 1937 i USA._NEWLINE_Den 27. juni 1945 anbefalede FCC flytning af FM-b\xc3\xa5ndet fra 42 til 50 MHz til 88 og 106 MHz fordi Kenneth Norton mente at solens solpletter ville for\xc3\xa5rsage signaludfald. Senere blev frekvenserne 106-108 MHz tilf\xc3\xb8jet fordi de ikke blev anvendt til det de tidligere var blevet reserveret til; faksimile._NEWLINE_Siden 1950'erne har Danmark sendt FM-radio._NEWLINE_I 1960'erne blev en ny teknologi tilf\xc3\xb8jet til FM-radio der tillod FM stereo radiofoni og som var bagudkompatibel med de \xc3\xa6ldre radiomodtagere._NEWLINE_I 1987 begyndte stationer i EBU (European Broadcasting Union) at tilbyde Radio Data System (RDS), som udbudte tekst information om de aktuelle programmer s\xc3\xa5vel som trafikinformation, klokken og andre servicetyper.\n_START_SECTION_\nTeknisk\n_START_PARAGRAPH_\nEn FM-radioforsats er teknisk set sv\xc3\xa6rere end en forsats til AM-radio. Herudover kr\xc3\xa6ver FM stereo og RDS et rent signal, der kan fordre en udend\xc3\xb8rs radioantenne beregnet til FM-b\xc3\xa5ndet._NEWLINE_Rent teknisk er FM bedre end DAB/DAB+, men nu om dage vil man have flere kanaler. F\xc3\xb8r i tiden blev DAB lanceret som CD kvalitet. Nu skal man v\xc3\xa6lge om man vil have kvalitet eller mange kanaler. Et alternativ er internetradio."